  Юлия Ильмурзина «Инженеры будущего» форуме пыриськисьёс ваньбур поттон удысын импортозамещениея пайдалыко программа понна куаразэс сётӥзы. Та сярысь «Удмуртия» агентстволэн корреспондентэз ивортэ. Форумлэн ужлыко программаез улсын нуналлы быдэ 20-лэсь трос ужрадъёс ортчытӥсько. 12-тӥ пӧсьтолэзе Иркутскысь авиазаводысь ӧнерчиос импортозамещение ужпумъя вераськон радъязы. Кенешон кык командалы люкиськыса мынӥз. Одӥгез команда «За» нимаськиз, со импортозамещенилэсь кулэлыксэ валэктыны тыршиз. Мукетыз команда ассэ «Против» нимаз но дунневыл вузпӧрез паськытатон понна дурбасьтӥз. Куд-ог учырын «Против» команда соглаш луылӥз, шунды пуксён палась кунъёсын кутэм санкциос улсын Россиысь предприятиос, шуом, электроникаез яке авионикаез кунамы поттэменыз воштыны амалъёс шедьыны быгато шуыса. Кылсярысь, Иркутскысь авиазавод «Ростех» кун корпорациен ӵош МС-21 выль лайнеръёсы кунамы поттэм ПД-14 двигательёсты пуктыны малпало. Соосты 2018-тӥ арын тросэн лэсьтыны кутскозы. Америкаысь композитной материалъёсты басьтонлэсь предприятие куштӥськиз ни, вань солы тупась куамы лэсьтэмъёсыз. Команда «За» пусйиз, та учыр одӥг гинэ ӧвӧл. Импортозамещение кунмылэн тросаз предприятиосын мынэ, озьы ик агропром удысын но. Кенешонэ пыриськисьёслэн малпамзыя, импортозамещение ӧжытгес шӧдӥськиз нуналмысь кулэ луись вузъёсты поттон вылын. Со ӧрез тырмытыны кулэ. Вераськонэ чырмыт пыриськизы кылзӥсьёс но. Соос пӧлын вал Иранысь лыктэм куно Мохаммад Чабук. Пиосмуртлэн верамезъя, солэн кунэз дас арлэсь кема санкциос улын улӥз, соин трос пӧртэм вузъёслы кулэяське — ожтӥрлыклы но, нуналмысь кулэ луись вузъёслы но, со оске, соос Иранэ Россиысь вуозы шуыса. «Ми ӵектӥськом со вузъёсты воштыны, кудъёссэ ми быгатӥськом воштыны. Нош тупасез та дыре ӧвӧл ке, соосты кылдытыны кулэ. Асьме кунамы трос ӧнерчиос, кудъёсыз сое лэсьтыны быгато», — кенешонлэн йылпумъяназ вераз «За» командалэн капитанэз, Санкт-Петербургысь электротехникая университетлэн ыстэм муртэз Полина Терентьева. Вераськонэз нуись куара сётыны ӵектӥз. Кылзӥсьёс, кенешонэ пыриськисьёс кизэс ӝутэмен соглаш луизы — импортозамещение программаез кунамы азьланьтыны но паськытатыны кулэ. Ижкарысь спортъя «Чекерил» огъетын ортчись «Инженеры будущего-2016» форуме сюрслэсь трос адями пыриське. Соос Россилэн ваньмысьтыз сямен улосвылъёсысьтыз, озьы ик Ӵукпал Европаысь но СНГ-е пырись кунъёсысь 300 предприятиосысь но огазеяськонъёсысь вуэмын. Тегъёс: Мерлык Науканотехника Дышетон Ижкар Удмуртия форум  